הפועל ירושלים (כדורגל)

היסטוריה

אגודת הפועל ירושלים נוסדה ב-1926. ב-1931 הובסה 0 - 8 על ידי יריבתה העירונית מכבי חשמונאי ירושלים, במשחק שהיה הראשון בתולדות הליגה הארצית (כיום ליגת העל בכדורגל). מגרשה הביתי התחלף במהלך השנים, ממגרש קטמון בהתחלה, לאצטדיון ימק"א ולבסוף לאצטדיונה הנוכחי אצטדיון טדי (פירוט על המגרשים בתחתית הדף).
בשנת 1957 עלתה הקבוצה לראשונה לליגה הבכירה, ובעונת 1959/1960 סיימה במקום הרביעי. מתקופה זו ועד לשנות ה-80 הייתה הפועל לקבוצה המובילה של העיר ירושלים.
שנות ה-60 וה-70 היו ל"תור הזהב" של הקבוצה, והישגה הגדול ביותר היה הזכייה בגביע המדינה בשנת 1973, לאחר ניצחון 2-0 בגמר על הכח רמת גן. זאת לאחר שהפסידה בגמר שנה קודם לכן 1:0, להפועל תל אביב. משחק הגמר מול הכח התקיים באצטדיון בלומפילד, בנוכחות רוב מוחלט של אוהדי הפועל ירושלים. את השערים במשחק כבשו הקשר נחום תא-שמע והחלוץ ציון תורג'מן. הגביע הונף על ידי הקפטן צבי סינגל, שהיה לאחד מסמלי הקבוצה, יחד עם אלי בן רימוז', מלך השערים של הקבוצה בכל הזמנים עם 106 שערים. באותה שנה סיימה הפועל במקום השלישי, הגבוה בתולדותיה, כאשר לפניה סיימו הפועל תל אביב והאלופה הכח רמת-גן.
בשנות ה-80 וה-90 איבדה הקבוצה את ההגמוניה העירונית לטובת היריבה העירונית בית"ר ירושלים והקבוצה התנדנדה בין הליגה הראשונה והשנייה. השחקן הבולט בשנים אלו היה קפטן הקבוצה, הקשר מישל דיין. לאחר שפרש כיהן גם מספר קדנציות בעשור הראשון של המאה ה-21 כמאמן הקבוצה.
בראשית שנות ה-90 נרכשה הקבוצה על ידי הקבלן יוסי סאסי, שמינה את עמיתו, ויקטור יונה, ליו"ר. בשנים האחרונות התגלע בין השניים סכסוך כספי הנוגע לבעלות על הקבוצה, ודבר זה פגע בקבוצה קשות.
ההישג העיקרי מאז רכישתה הוא ההגעה לגמר גביע המדינה בשנת 1998, לאחר ניצחונות מרשימים על מחזיקת הגביע היוצאת הפועל באר שבע והפועל תל אביב. בגמר הפסידה הפועל למכבי חיפה בתוצאה 2-0, לאחר הארכה. למשחק באצטדיון רמת גן הגיעו כ-8,000 אוהדי ירושלים.
בעונת 1999/2000 ירדה הקבוצה מליגת העל לליגה הלאומית, ולאחר שנה התדרדרה לליגה הארצית (הליגה השלישית). החל מעונה זו, המשיכה הקבוצה לדשדש בין הליגה השנייה והשלישית. בעונת 2002/2003 החמיצה ירושלים את העלייה לליגת העל במחזור האחרון, לאחר שהקבוצה נזקקה לניצחון במשחק חוץ מול הפועל רעננה, אך סיימה בתיקו 0-0 . המשחק היה שיאה המאכזב של עונת שיא, ואף זכה בפי האוהדים לכינוי "טראומת רעננה".
בעונת 2006/2007 ירדה הפועל ירושלים לליגה הארצית, ושוב, שהתה בה רק עונה אחת מוצלחת וחזרה לליגה הלאומית. בעונת 2009/2010 סיימה ירושלים במקום הלפני האחרון וירדה פעם נוספת לליגה השלישית (שבעקבות שינוי מבנה הליגות הפכה לליגה א'). בעונת 2010/2011 העפילה הקבוצה בחזרה לליגה הלאומית. בסיום עונת 2016-17 אחרי 6 שנים רצופות בליגה הלאומית נשרה הפועל ירושלים חזרה לליגה א. במהלך עונת 2018-19 נתקל המועדון בסכנת הפסקת פעילות בגלל חוב של 70 אלף שקל שלא שולם בתחילת העונה.
בסיום עונת 2018/2019 רשמה הפועל ירושלים את הרגע השפל הגדול בתולדותיה, כאשר ירדה לליגה ב' לאחר הפסד ביתי להפועל מגדל העמק במחזור הלפני האחרון. הקבוצה לא נרשמה לעונת המשחקים 2019/20 בליגה ב' ובשל אי עמידה בתנאי ההתאחדות לכדורגל פעילותה הושהתה.

אצטדיון ומתקנים

הפועל ירושלים עברה בין שלושה מגרשי כדורגל מאז שקמה. בשנים הראשונות שיחקה הפועל באצטדיון ימק"א. בשנת 1958 עברה הקבוצה לשחק במגרש קטמון (שנקרא גם מגרש הפועל) הממוקם ברחוב "רחל אימנו". מגרש זה שימש את הקבוצה במשך שנים רבות. ועד היום שם המגרש ושם הרחוב מלווים את הקבוצה בהווי ובשירי האוהדים. בשנות השמונים, לאחר שמגרש קטמון נהרס, חזרה הפועל לשחק באצטדיון ימק"א, וב-1991 עברה לאצטדיון טדי. במהלך שתי העונות בהן שיחקה בליגה א' צפון התקיימו מספר משחקים במגרש שנמצא בעמק הארזים ובמגרש הסינטטי בהר חומה.
מאז שנות ה-60 של המאה ה-20, ממוקם מגרש האימונים של הקבוצה בין שכונת קריית היובל ל"רמת דניה", הוא ידוע בכינוי "האורווה".

סמל הקבוצה

מאז סוף שנות ה-90 שונה הסמל של הפועל ירושלים מספר פעמים. הסמל המקורי, סמלה של התאחדות הפועל, אשר מהווה וריאציה על סמל הפטיש והמגל הקומוניסטים, ליווה את הקבוצה, בעיצובים שונים, במשך כ-60 שנה כאשר מתחתיו מופיע המילה "ירושלים".
עם קניית הקבוצה על ידי יוסי סאסי, הוחלף הסמל לווריאציה על לוגו חברת הבניה של הבעלים והספונסר, יוסי סאסי - חברת "סא.ד.ר." ולעיתים עוצב הסמל בצבע כחול. לאחר מספר שנים, ב-1997 הוקטן סמל חברת סא.ד.ר. ומתחתיו התווסף אריה כפי שמופיע על סמל עיריית ירושלים וליד רגלו כדורגל. לאחר מכן הוחלף לוגו חברת סא.ד.ר בלוגו חברת הבניה של היו"ר, ויקטור יונה - "י. פאלו". סמלים אלו הוחרמו על ידי אוהדי הקבוצה. בתקופה זו צבעי הסמל התחלפו בין אדום-שחור לאדום-לבן.
בשנת 2004, הוחלף שם הקבוצה ל"הפועל השלום ירושלים", ואיתו הוחלף גם הסמל. הסמל החדש כלל בתוכו אריה ויונת שלום, אשר מסמלים את העיר ואת דו הקיום בו דוגלים בקבוצה, דבר המתבטא גם בשחקנים רבים מן המגזר הערבי המשחקים בה. ב-2006 הוחזר הסמל המקורי והנודע של ארגון "הפועל", והוא היה בשימוש באופן מקביל לסמל עם היונה עד להחלפת בעלות ושם הקבוצה בשנית ל"הפועל סא.ד.ר. ירושלים" והחזרת "סמל סא.ד.ר." אך בשל מחאת האוהדים, שולב בו סמל תנועת הפועל במקום האריה.
בקיץ 2013, לאור בקשותיהן החוזרות ונשנות של האוהדים, חזר הסמל למתכונת הקלאסית המציגה את סמל "הפועל" יחד עם שנת היווסדות הקבוצה (1926) בתוך מגן, בהשראת סמלה של מנצ'סטר יונייטד.
גלריית סמלי הקבוצה לדורותיהם